CELEX: 32022D0901
Language: lt
Date: 2022-06-08 00:00:00
Title: Komisijos įgyvendinimo sprendimas (ES) 2022/901 2022 m. birželio 8 d. kuriuo dėl pagrindinių sandorio šalių, kurias prižiūri Tarptautinių finansinių paslaugų centrų institucija, iš dalies keičiamas Įgyvendinimo sprendimas (ES) 2016/2269 (Tekstas svarbus EEE)

2022 6 9   
               
               
                  LT
               
               
                  Europos Sąjungos oficialusis leidinys
               
               
                  L 156/60
               
            
         KOMISIJOS ĮGYVENDINIMO SPRENDIMAS (ES) 2022/901
         2022 m. birželio 8 d.
         kuriuo dėl pagrindinių sandorio šalių, kurias prižiūri Tarptautinių finansinių paslaugų centrų institucija, iš dalies keičiamas Įgyvendinimo sprendimas (ES) 2016/2269
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (1), ypač į jo 25 straipsnio 6 dalį,
         kadangi:
         
                     (1)
                  
                  
                     Komisijos įgyvendinimo sprendime (ES) 2016/2269 (2) nustatyta, kad Indijos teisinė ir priežiūros tvarka, taikoma pagrindinėms sandorio šalims, kurias prižiūri atitinkamai Indijos vertybinių popierių ir biržos valdyba (toliau – SEBI) ir Indijos rezervų bankas, turi būti laikoma lygiaverte Reglamente (ES) Nr. 648/2012 nustatytiems reikalavimams;
                  
               
                     (2)
                  
                  
                     2020 m. spalio 1 d. Tarptautinių finansinių paslaugų centrų institucija (toliau – IFSCA) iš SEBI perėmė Indijos tarptautiniuose finansinių paslaugų centruose įsteigtų pagrindinių sandorio šalių priežiūrą. Be to, nuo 2021 m. balandžio 16 d. tarptautiniuose finansinių paslaugų centruose iš dalies nebetaikomi Įgyvendinimo sprendimo (ES) 2016/2269 1 straipsnio 1 dalyje nurodytas teisės aktas ir taisyklės. Nuo tos dienos tarptautiniuose finansinių paslaugų centruose įsteigtoms pagrindinėms sandorio šalims taikomos IFSCA paskelbtos ir 2019 m. Tarptautinių finansinių paslaugų centrų institucijos įstatymu, 2019 m. Įstatymu Nr. 50 (3), (toliau – IFSCA įstatymas) grindžiamos 2021 m. rinkos infrastruktūros įstaigų taisyklės (4) (toliau – RIĮ taisyklės). Tačiau toliau taikomas 1956 m. vertybinių popierių sutarčių (reguliavimo) įstatymas, 1956 m. Įstatymas Nr. 42 (5);
                  
               
                     (3)
                  
                  
                     vertinant, ar Indijos teisinė ir priežiūros tvarka, taikoma tarptautiniuose finansinių paslaugų centruose įsteigtoms pagrindinėms sandorio šalims, yra lygiavertė Sąjungos teisinei ir priežiūros tvarkai, reikėtų remtis ne tik tarptautiniuose finansinių paslaugų centruose įsteigtoms pagrindinėms sandorio šalims abstrakčiai taikomų teisiškai privalomų reikalavimų lyginamąja analize, bet ir tų reikalavimų poveikio vertinimu. Tai vertinant reikėtų patikrinti, ar tie reikalavimai tinkami rizikai, kuri gali kilti Sąjungoje įsteigtiems tarpuskaitos nariams ir prekybos vietoms, sumažinti, atsižvelgiant į finansų rinkų, kuriose veikia tarptautiniuose finansinių paslaugų centruose įsteigtos pagrindinės sandorio šalys, dydį. Kad būtų užtikrintas tinkamas rizikos mažinimas, pagrindinėms sandorio šalims, vykdančioms veiklą didesnėse finansų rinkose, kurioms būdinga didesnė rizika, reikia taikyti griežtesnius rizikos mažinimo reikalavimus negu pagrindinėms sandorio šalims, vykdančioms veiklą mažesnėse finansų rinkose, kurioms būdinga mažesnė rizika;
                  
               
                     (4)
                  
                  
                     Reglamento (ES) Nr. 648/2012 25 straipsnio 6 dalies a, b ir c punktuose išvardijamos trys sąlygos, kurios turi būti įvykdytos, siekiant nustatyti, ar trečiosios šalies teisinė ir priežiūros tvarka, taikoma joje leidimą gavusioms pagrindinėms sandorio šalims, yra lygiavertė tame reglamente nustatytai tvarkai;
                  
               
                     (5)
                  
                  
                     pagal Reglamento (ES) Nr. 648/2012 25 straipsnio 6 dalies a punktą, trečiojoje šalyje leidimą gavusios pagrindinės sandorio šalys turi atitikti teisiškai privalomus reikalavimus, kurie yra lygiaverčiai to reglamento IV antraštinėje dalyje nustatytiems reikalavimams;
                  
               
                     (6)
                  
                  
                     tarptautiniuose finansinių paslaugų centruose leidimą gavusioms pagrindinėms sandorio šalims taikomi teisiškai privalomi reikalavimai yra nustatyti RIĮ taisyklėse. Tomis taisyklėmis visiškai įgyvendinami tarptautiniai standartai, nustatyti vadovaujantis finansų rinkos infrastruktūrų principais, kuriuos 2012 m. balandžio mėn. priėmė Mokėjimo ir rinkos infrastruktūrų komitetas (toliau – CPMI) ir Tarptautinė vertybinių popierių komisijų organizacija (toliau – IOSCO) (6);
                  
               
                     (7)
                  
                  
                     tarptautiniuose finansinių paslaugų centruose įsteigtos pagrindinės sandorio šalys turi gauti IFSCA leidimą. Kad gautų leidimą teikti tarpuskaitos paslaugas, pagrindinės sandorio šalys turi atitikti konkrečius reikalavimus, nustatytus RIĮ taisyklėse, ir turi taikyti kitus aktus ir taisykles, kuriais užtikrinama atitiktis visiems atitinkamiems finansų rinkos infrastruktūrų principų standartams. Visų pirma pagrindinės sandorio šalys turi atitikti RIĮ taisyklių 8 taisyklės 1 ir 3 dalyse nustatytas sąlygas, kurios turėtų leisti toms pagrindinėms sandorio šalims saugiai ir veiksmingai veikti ir apdairiai valdyti su jų veikla ir operacijomis susijusią riziką. Kaip numatyta RIĮ taisyklių 14–39 taisyklėse, pagrindinės sandorio šalys turi atitikti reikalavimus, susijusius, inter alia, su grynąja verte, akcijų paketu, vadovybe, valdymu ir elgesiu, rizikos valdymu, įskaitant atsiskaitymo garantijų fondo įsteigimą, veiklos tęstinumu, tarpuskaitos narių ir prekybos vietų prieiga prie pagrindinių sandorio šalių paslaugų ir įrašų saugojimu. Visų pirma pagal RIĮ taisyklių 24 straipsnio 1 dalį reikalaujama, kad pagrindinės sandorio šalys priimtų valdymo principus, nustatytus finansų rinkos infrastruktūrų principuose. Kad įrodytų, jog laikosi RIĮ taisyklių, pagal tų RIĮ taisyklių 6 ir 40 taisykles pagrindinės sandorio šalys turi pateikti IFSCA savo vidaus taisykles ir procedūras prieš jas pradėdamos taikyti;
                  
               
                     (8)
                  
                  
                     tarptautinių finansinių paslaugų centrų finansų rinka yra gerokai mažesnė nei rinkos, kuriose veikia Sąjungoje įsteigtos pagrindinės sandorio šalys. Nuo 2020 m. išvestinių finansinių priemonių prekybos ar tarpuskaitos mastas buvo minimalus. Todėl dėl dalyvavimo tarptautiniuose finansinių paslaugų centruose leidimą gavusių pagrindinių sandorio šalių veikloje Sąjungoje įsteigtiems tarpuskaitos nariams ir prekybos vietoms kyla gerokai mažesnė rizika negu dėl dalyvavimo Sąjungoje leidimą gavusių pagrindinių sandorio šalių veikloje. IFSCA leidimą gavusioms pagrindinėms sandorio šalims taikomomis RIĮ taisyklėmis ir jas papildančiais kitais aktais ir taisyklėmis, kurie taikomi toms pagrindinėms sandorio šalims ir pagal kuriuos įpareigojama laikytis finansų rinkos infrastruktūrų principų, tinkamai sumažinama ta mažesnė Sąjungoje įsteigtiems tarpuskaitos nariams ir prekybos vietoms galinti kilti rizika ir todėl gali būti laikoma, kad jais užtikrinamas rizikos mažinimo rezultatas, kuris yra lygiavertis Reglamentu (ES) Nr. 648/2012 siekiamam rezultatui;
                  
               
                     (9)
                  
                  
                     Komisija daro išvadą, kad Indijos teisine ir priežiūros tvarka užtikrinama, kad IFSCA leidimą gavusios pagrindinės sandorio šalys atitinka teisiškai privalomus reikalavimus, kurie lygiaverčiai Reglamento (ES) Nr. 648/2012 IV antraštinėje dalyje nustatytiems reikalavimams;
                  
               
                     (10)
                  
                  
                     pagal Reglamento (ES) Nr. 648/2012 25 straipsnio 6 dalies b punktą taip pat reikalaujama teisine ir priežiūros tvarka, kuri taikoma trečiojoje šalyje leidimą gavusioms pagrindinėms sandorio šalims, užtikrinti, kad būtų nuolat vykdoma veiksminga pagrindinių sandorio šalių priežiūra ir užtikrinamas reikalavimų vykdymas;
                  
               
                     (11)
                  
                  
                     IFSCA pripažįsta tarptautiniuose finansinių paslaugų centruose įsteigtas pagrindines sandorio šalis ir stebi jų veiklą, siekdama užtikrinti, kad būtų nuolat laikomasi RIĮ taisyklių ir pagrindinių sandorio šalių vidaus taisyklių ir procedūrų. IFSCA reguliariai vykdo kasdienę priežiūrą pagal IFSCA įstatymo 12, 13 ir 28 skirsnius ir RIĮ taisyklių 65–70 taisykles. IFSCA turi įgaliojimus prašyti informacijos, atlikti patikrinimus, duoti nurodymus, rekomendacijas ir leisti aplinkraščius, skirti baudas ir nuobaudas. Pagal RIĮ taisyklių 8 taisyklės 3 dalies k punktą IFSCA taip pat turi įgaliojimus nustatyti papildomas pagrindinių sandorio šalių pripažinimo sąlygas. Pagal IFSCA įstatymo 12 skirsnį IFSCA turi įgaliojimus pagrindinėms sandorio šalims skirti baudas ir nuobaudas. Galiausiai, pagal RIĮ taisyklių 13 taisyklę IFSCA taip pat turi įgaliojimus panaikinti pagrindinės sandorio šalies pripažinimo sąlygas;
                  
               
                     (12)
                  
                  
                     Komisija daro išvadą, kad teisine ir priežiūros tvarka, kuri taikoma IFSCA leidimą gavusioms pagrindinėms sandorio šalims, yra numatyta nuolat vykdoma veiksminga priežiūra ir užtikrinamas reikalavimų vykdymas;
                  
               
                     (13)
                  
                  
                     remiantis Reglamento (ES) Nr. 648/2012 25 straipsnio 6 dalies c punktu, trečiosios šalies teisinėje sistemoje turi būti numatyta veiksminga lygiavertė sistema, pagal kurią pripažįstamos pagal trečiosiose šalyse galiojančius teisinius režimus leidimus gavusios pagrindinės sandorio šalys (toliau – trečiųjų šalių pagrindinės sandorio šalys);
                  
               
                     (14)
                  
                  
                     ne tarptautiniuose finansinių paslaugų centruose įsteigtos pagrindinės sandorio šalys, norinčios tarptautiniuose finansinių paslaugų centruose atlikti finansinių priemonių tarpuskaitą, gali kreiptis į IFSCA dėl pripažinimo. Pripažinimo kriterijai nustatyti RIĮ taisyklių 8 taisyklės 1 ir 3 dalyse. Pagal RIĮ taisyklių 71 taisyklę IFSCA, siekdama plėtoti ir reguliuoti finansines paslaugas tarptautiniuose finansinių paslaugų centruose, gali sušvelninti pripažinimo reikalavimą atsižvelgdama į priežiūros standartą, kurio reikalauja buveinės jurisdikciją turintis subjektas. Ta pačia nuostata IFSCA leidžiama pripažinti pagrindines sandorio šalis, kurios nėra įsteigtos tarptautiniuose finansinių paslaugų centruose;
                  
               
                     (15)
                  
                  
                     atsižvelgdama į tai, Komisija daro išvadą, kad tarptautinių finansinių paslaugų centrų teisine ir priežiūros tvarka yra numatyta veiksminga lygiavertė trečiųjų šalių pagrindinių sandorio šalių pripažinimo sistema;
                  
               
                     (16)
                  
                  
                     todėl Komisija mano, kad Indijos teisinė ir priežiūros tvarka, taikoma pagrindinėms sandorio šalims, atitinka Reglamento (ES) Nr. 648/2012 25 straipsnio 6 dalyje nustatytas sąlygas. Todėl ta teisinė ir priežiūros tvarka turėtų būti laikoma lygiaverte Reglamente (ES) Nr. 648/2012 nustatytiems reikalavimams;
                  
               
                     (17)
                  
                  
                     šis sprendimas grindžiamas teisiškai privalomais reikalavimais, priimant šį sprendimą taikomais tarptautiniuose finansinių paslaugų centruose įsteigtoms pagrindinėms sandorio šalims. Komisija, bendradarbiaudama su Europos vertybinių popierių ir rinkų institucija, turėtų toliau reguliariai stebėti tarptautiniuose finansinių paslaugų centruose įsteigtoms pagrindinėms sandorio šalims taikomos teisinės ir priežiūros sistemos pokyčius ir sąlygų, kuriomis remiantis priimtas šis sprendimas, vykdymą, be kita ko, stebėti, ar IFSCA naudojasi savo įgaliojimais pagal RIĮ taisyklių 71 taisyklę, siekdama sušvelninti bet kurį šiose taisyklėse nustatytą reikalavimą;
                  
               
                     (18)
                  
                  
                     tarptautiniuose finansinių paslaugų centruose leidimą gavusioms pagrindinėms sandorio šalims taikoma teisinė ir priežiūros tvarka, įskaitant IFSCA vykdomą galimą bet kokių reikalavimų, nustatytų RIĮ taisyklėse, sušvelninimą, turėtų būti reguliariai peržiūrima. Ta reguliari peržiūra neturėtų turėti poveikio Komisijos įgaliojimui bet kuriuo metu atlikti specialią peržiūrą, kai dėl atitinkamų pokyčių Komisijai būtina iš naujo įvertinti šiuo sprendimu nustatytą lygiavertiškumą. Remdamasi reguliarios arba specialios peržiūros išvadomis, Komisija gali nuspręsti iš dalies pakeisti arba panaikinti šį sprendimą bet kuriuo metu, visų pirma tuo atveju, kai pokyčiai turi įtakos sąlygoms, kuriomis remiantis šis sprendimas priimtas;
                  
               
                     (19)
                  
                  
                     todėl Įgyvendinimo sprendimas (ES) 2016/2269 turėtų būti atitinkamai iš dalies pakeistas;
                  
               
                     (20)
                  
                  
                     siekiant užtikrinti, kad Europos vertybinių popierių ir rinkų institucija nedelsdama atliktų tarptautiniuose finansinių paslaugų centruose įsteigtų pagrindinių sandorio šalių lygio nustatymą ir pripažinimą, šis sprendimas turėtų įsigalioti skubos tvarka;
                  
               
                     (21)
                  
                  
                     šiame sprendime numatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo (ES) 2016/2269 1 straipsnis papildomas šia dalimi:
            
               
                  „3.   Taikant Reglamento (ES) Nr. 648/2012 25 straipsnio 6 dalį, Indijos teisinė ir priežiūros tvarka, kurią sudaro 1956 m. vertybinių popierių sutarčių (reguliavimo) įstatymas, 2019 m. Tarptautinių finansinių paslaugų centrų institucijos įstatymas bei 2021 m. rinkos infrastruktūros įstaigų taisyklės ir kuri taikoma tarptautiniuose finansinių paslaugų centruose įsteigtoms pagrindinėms sandorio šalims, yra laikoma lygiaverte Reglamente (ES) Nr. 648/2012 nustatytiems reikalavimams.“
               
            
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. birželio 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 201, 2012 7 27, p. 1.
         
            (2)  2016 m. gruodžio 15 d. Komisijos įgyvendinimo sprendimas (ES) 2016/2269 dėl pagrindinėms sandorio šalims Indijoje taikomos reguliavimo sistemos lygiavertiškumo pagal Europos Parlamento ir Tarybos reglamentą (ES) Nr. 648/2012 (OL L 342, 2016 12 16, p. 38).
         
            (3)  Indijos oficialusis leidinys Nr. 74, 2019 12 20, p. 1.
         
            (4)  Indijos oficialusis leidinys Nr. 179, 2021 4 16, p. 1, 2310 GI/2021.
         
            (5)  Indijos oficialusis leidinys, specialusis leidimas, 1957, II dalis, 3 skirsnis, p. 549.
         
            (6)  Mokėjimo ir atsiskaitymo sistemų komitetas/Tarptautinės vertybinių popierių komisijų organizacijos techninis komitetas, Finansų rinkos infrastruktūrų principai, 2012 m. balandžio mėn., CPMI dokumentai Nr. 101, Finansų rinkos infrastruktūrų principai (bis.org).